ΓΡΑΠΤΗ ΕΡΩΤΗΣΗ E-0838/98

υποβολή: Roberta Angelilli (NI) προς την Επιτροπή

(26 Μαρτίου 1998)

Θέμα: Εικαζόμενες παρατυπίες του ιταλικού φορέα επαγγελματικής κατάρτισης της Ενώσεως Ιταλών Εργαζομένων (Enfap UIL) στη διαχείριση των συνεισφορών των ΕΚΤ για την επαγγελματική κατάρτιση

Τις τελευταίες ημέρες, κυκλοφόρησε είδηση που αφορά και νέα περιστατικά παράτυπης διαχείρισης κονδυλίων για την επαγγελματική κατάρτιση στη διοικητική περιφέρεια του Λάτσιο. Στις 7 παρελθόντος Φεβρουαρίου, ο Γενικός Διευθυντής του Ιταλικού Ιδρύματος Κοινωνικής Πρόνοιας (INPS), Δρ. Penna, διαβίβασε στον Επιθεωρητή αρμόδιο για τον προϋπολογισμό της περιφέρειας του Λάτσιο, κ. Angiolo Marroni, επιστολή με την οποία καταγγέλλει ότι ένας από τους φορείς διαχείρισης των κονδυλίων για την επαγγελματική κατάρτιση, ο Enfap UIL, κατακράτησε από το 1992 μέχρι σήμερα 13 δισεκ. λιρών Ιταλίας από τις συνεισφορές κοινωνικής πρόνοιας για τους υπαλλήλους του. Παρ' όλα αυτά, από τον Μάρτιο μέχρι τον Δεκέμβριο 1997, η διοικητική περιφέρεια του Λάτσιο κατέβαλε στον Enfap UIL περίπου 10 δισεκ. λιρών Ιταλίας σύμφωνα με τις συμβάσεις που ισχύουν για την επαγγελματική κατάρτιση.

Ήδη στο παρελθόν, είχαν παρατηρηθεί ανάλογα επεισόδια ενεργειών αμφίβολης νομιμότητας σε ό,τι αφορά τη διαχείριση κονδυλίων για την επαγγελματική κατάρτιση στη διοικητική περιφέρεια του Λάτσιο, όπως στην περίπτωση της έρευνας που κινήθηκε ως αποτέλεσμα προγενέστερων ερωτήσεών μου η οποία κατέληξε με καταγγελίες για σύσταση συμμορίας και απάτες που διέπραξαν οι εν λόγω φορείς διαχείρισης. Ανάμεσα στους φορείς αυτούς ήταν και ο Enfap που, παρ' όλα αυτά, εξακολούθησε να είναι συμβεβλημένος και με το πλέον πρόσφατο Ευρωπαϊκό Κοινωνικό Ταμείο, μέσω του οποίου ανέλαβε να πραγματοποιήσει 40 περίπου σειρές μαθημάτων επαγγελματικής επιμόρφωσης.

Υπό το πρίσμα των ανωτέρω στοιχείων, ερωτάται η Επιτροπή:

1. Ήταν ήδη εν γνώσει των όσων συνέβησαν;

2. Δεν κρίνει σκόπιμο να κινήσει νέα έρευνα σε ό,τι αφορά τη διαχείριση των κονδυλίων του ΕΚΤ για την επαγγελματική κατάρτιση στη διοικητική περιφέρεια του Λάτσιο;

3. Δεν κρίνει σκόπιμο να ζητήσει τη διακοπή της σύμβασης με τους υπό ανάκριση φορείς, τουλάχιστον μέχρις ότου διελευκανθεί η στάση τους ενώπιον της Ιταλικής Δικαιοσύνης;

4. Μπορεί να εκφέρει γενική άποψη εφ' όλου του ζητήματος;

Συμπληρωματική απάντηση

του κ. Flynn εξ ονόματος της Επιτροπής

(3 Αυγούστου 1998)

Κατά την έρευνα την οποία πραγματοποίησε η Ευρωπαϊκή Επιτροπή στο κράτος μέλος, η περιφέρεια του Λάτσιο έδωσε στην Επιτροπή πληροφοριακά στοιχεία.

Η περιφέρεια έκρινε ότι η μη καταβολή μέρους των εισφορών από τον οργανισμό Ente nazionale formazione addestramento professionale (ENFAP) (Εθνικό Ινστιτούτο Επαγγελματικής Κατάρτισης) στο INPS (Εθνικό Ινστιτούτο Κοινωνικής Πρόνοιας) δεν αιτιολογούσε τη δέσμευση των οφειλόμενων από την περιφέρεια ποσών λόγω των δραστηριοτήτων του οργανισμού, συμπεριλαμβανομένης της κατάρτισης η οποία συγχρηματοδοτείται από το Ευρωπαϊκό Κοινωνικό Ταμείο (ΕΚΤ). Τα μέτρα διασφάλισης που έλαβε η περιφέρεια μετά τη δήλωση του διευθυντή του INPS για την ύπαρξη του χρέους του ENFAP, ιδιαίτερα η αναστολή των πληρωμών υπέρ του ENFAP, είχαν προληπτικό χαρακτήρα. Η περιφέρεια αποφάσισε αργότερα να επιτρέψει την ολοκλήρωση των δραστηριοτήτων που είχαν ήδη ανατεθεί στο ENFAP, σύμφωνα με τη γνώμη των νομικών της συμβούλων, αφού έλαβε υπόψη της το σύνολο των εμπλεκομένων συμφερόντων. Αντίθετα, η απόφαση σχετικά με τις μελλοντικές δραστηριότητες που θα ανατεθούν στο ENFAP παραπέμφηκε στους επόμενους μήνες.

Η Επιτροπή παραμένει σε επαφή με την περιφέρεια πέρα από τα ζητήματα που αφορούν το εθνικό δίκαιο. Θα είναι προσεκτική όσον αφορά την ολοκλήρωση των δραστηριοτήτων του ENFAP που συγχρηματοδοτούνται από το Ευρωπαϊκό Κοινωνικό Ταμείο. Η Επιτροπή διατηρεί, εάν παραστεί ανάγκη, το δικαίωμα να παρέμβη. Εξάλλου, η Επιτροπή παρατηρεί ότι, μετά την απάντηση στη γραπτή ερώτηση E-3648/95(1) η οποία είχε τεθεί από το αξιότιμο μέλος του κοινοβουλίου, έλαβε εκ μέρους των ιταλικών αρχών μια ανακοίνωση στο πλαίσιο του κανονισμού (ΕΚ) 1681/94 της Επιτροπής, της 11ης Ιουλίου 1994, σχετικά με τις ανωμαλίες και τις εισπράξεις των αχρεωστήτως καταβληθέντων ποσών μέσα στο πλαίσιο της χρηματοδότησης των διαρθρωτικών πολιτικών καθώς και με την οργάνωση ενός συστήματος πληροφόρησης σε αυτόν τον τομέα(2) που δηλώνουν ότι έχει ξεκινήσει η νομική διαδικασία την οποία περιέγραφαν. Προς το παρόν δεν έχει λάβει νεότερα στοιχεία σχετικά με τη διαδικασία αυτή, τα οποία θα καθορίσουν την κατεύθυνση των ενεργειών της.

(1) ΕΕ C 173, 17.6.1996.

(2) ΕΕ L 178, 12.7.1994.